ЗыкъэIэтыжыныгъэм и къежьапIэ?
«Спартак-Налшык» (Налшык) — «Салют» (Белгород) — 1:0 (0:0). Налшык. «Спартак» стадион. ФокIадэм и 5-м. ЦIыху 1200-рэ еплъащ.
Судьяхэр: Куликов (Мэзкуу), Лебедев (Санкт-Петербург), Назаров (Невинномысск).
«Спартак-Налшык»: Степанов, Засеев, Овсиенкэ, Тимошин, Гарбуз, Руа, Щэуей, Коронов (Рухаиа, 89), Буйтрагэ (Аверьянов, 90+1), Медведев (Сирадзе, 46), Гуэщокъуэ.
«Салют»: Криворучкэ, Жирный, Ридель, Бутырин, Мирошниченкэ, Афонин, Семёнов (Телков, 54), Яковлев (Андреев, 86), Бекетов, Михеев (Чадов, 68), Ахметович (Яркин, 82).
Топыр дигъэкIащ: Руа, 55 — пенальтикIэ (1:0).
Дагъуэ къыхуащIащ Ридель.
Джэгум къыхахуащ Криворучкэ.
МазитIым нэблэгъащ «Спартак-Налшыкым» къыдэщIхэр и текIуэныгъэхэмкIэ зэримыгъэгуфIэрэ. Бадзэуэгъуэм и 13-м и ужькIэ иригъэкIуэкIа джэгугъуибгъум ди щIалэхэр 3 къыщыхагъэщIащ, 5 зэрытегъэкIуакъым икIи очко 27-м щыщу 22-р ягъэкIуэдащ. Дауи, апхуэдэ бжыгъэхэм жыжьэ унахьэсынукъым. Аращ налшыкдэсхэр турнир таблицэм и кIэух увыпIэхэм ящыщ зым къыщIыщыхутар.
ФокIадэм и 5-м Налшык къэкIуа Белгород и «Салют»-р хуэмыхухэм ящыщкъым. ЖыпIэну ирикъунщ мыгъэрей зэхьэзэхуэм ар 2 фIэкIа къызэрыщыхамыгъэщIар. Нэгъаби ди щIалэхэр абы Къэбэрдей-Балъкъэрым и къалащхьэм щыпэлъэщауэ щытакъым (0:0). Шэч хэлътэкъым мыри тынш зэрымыхъунум.
Махуэкум екIуэкIа зэIущIэр белгороддэсхэм нэхъ жыджэру къыщIадзащ. Нэрылъагъут ахэр «Спартак-Налшыкым» зыкIи зэрыщымышынэр икIи текIуэныгъэм зэрыщIэбэнынур. Хуэм-хуэмурэ «Салют»-м тепщэныгъэр иубыдыпащ. Джэгум и япэ Iыхьэр абыхэм я ебгъэрыкIуэныгъэкIэ иухыным зэран хуэхъуар Гуэщокъуэ Арсен къызэрызэпхыукIарщ. Зы-мащIэ дыдэщ ди щIалэм бжыгъэр къызэIуихыным иIэжар. Ди жагъуэ зэрыхъущи, топыр сантиметр бжыгъэкIэ гъуэм щхьэпрылъэтащ.
Апхуэдэу ирагъэкIуэкIмэ, фIы зэрыщIамыхынур «Спартак-Налшыкым» и тренер нэхъыщхьэ Шыпш Тимур и гъэсэнхэм загъэпсэхуну хухаха дакъикъэ зыбгъупщIым къагуригъэIуа хуэдэщ. ЗэрыщIадзэжу ахэр къаруушхуэкIэ ипэкIэ кIуэтащ. Мыгувэу абы ехъулIэныгъэ къахуихьащ. Ди гъуащхьэхъумэхэм ящыщ зым топыр къыщыIуихум ар Гуэщокъуэм Iэригъэхьащ икIи Арсен и закъуэу хьэщIэхэм я гъуэмкIэ кIуэцIрыжащ. «Спартак-Налшыкым» и гъуащхьауэр щыIэщIэкIым хьэщIэхэм я гъуащхьэтетым абы и лъакъуэр IэкIэ иубыдащ. Пенальти! Абы и закъуэтэкъым — топыр дигъэкIыну Iэмал зиIар зэрыриудам къыхэкIыу судьям «Салют»-м и гъуащхьэтет Криворучкэ (зэгуэрым ди командэм хэтащ) джэгум къыхихуащ.
Метр пщыкIузым бгъэдыхьащ Руа Карлос. Ар дакъикъэ зыбжанэкIэ пэплъэн хуей хъуащ хьэщIэхэм гъуащхьэтетыщIэ джэгум къыхагъэхьэным. Куэдрэ зэрыпэплъам ди гъуащхьэхъумэныкъуэр и щытыкIэм иришакъым икIи Iэзэу пенальтир игъэзэщIащ.
Япэ ища иужькIэщ «Спартак-Налшыкыр» къыщызэрыкIыпар. Топ зэрыдагъэкIам ди щIалэхэм лъахъэр ираха хуэдэт. Иджы зыр адрейм къыкIэлъыкIуэу хэгъэрейхэр лъэщу ебгъэрыкIуэрт. Нэхъ мащIэу къэна хьэщIэхэм я гъуэр зэрахъумэным я къару псори трагъэкIуадэрт. Ауэ абыхэми зыри яхуещIэнутэкъым, Щэуейр, Короновыр, Тимошиныр, Гуэщокъуэр, Сирадзе, Буйтрагэ сымэ зэуа топхэр зымащIэкIэ нэхъ мыхъуми гъуэм бгъэдыхьэжатэмэ. АрщхьэкIэ бжыгъэм зимыхъуэжауэ джэгур иухащ.
Зыкъом щIауэ дызыпагъэплъа текIуэныгъэр ди щIалэхэм хуабжьу гугъуу къаIэрыхьащ. Хэт ищIэн ар зыкъэIэтыжыныгъэм и къежьапIэ хъунуми. «Спартак-Налшыкым» щыджэгухэм уахэплъэмэ, ахэр Iэзагъ ин зыбгъэдэлъ защIэщ икIи зыхэт гупым щыпашэхэм ящыщ зыуэ щытыпхъэщ. Дыщыгугъынщ абыхэм я къарур иджы зыхащIэжауэ икIи я текIуэныгъэхэмкIэ дяпэкIэ нэхъ дагъэгуфIэну.
Урысей Федерацэм футболымкIэ и япэ дивизионым щекIуэкI зэхьэзэхуэм зэрыщыту и гугъу пщIымэ, ищхьэм- кIи илъабжьэмкIи абы бэнэныгъэр щыгуащIэщ. Къапщтэмэ, зэпеуэм пашэныгъэр щызыIыгъ Тулэ и «Арсенал»-р иужьрей джэгугъуэм зэрыхэмытар къигъэсэбэпу, «Мордовия»-м бжьыпэр иубыдыфыну щытащ. АрщхьэкIэ Владикавказ и «Алания»-м ар къызэпиудащ. А командитIым Саранск щрагъэкIуэкIа зэIущIэр зэрытемыгъэкIуауэ иухащ икIи абы къыхэкIыу дэтхэнэми очко тIурытI фIэкIуэдащ. «СКА-Энергия»-ми и стадионым щыхигъэщIэфакъым Дзержинск икIа «Химик»-р.
Я очко бжыгъэхэм хагъэхъуащ къыкIэрыхухэми. Апхуэдэу Нэзрэн и «Ангушт»-р Новосибирск щытекIуэным зымащIэщ иIэжар, арщхьэкIэ зэIущIэм и кIэухым пенальтикIэ бжыгъэр зэхуэдэ иригъэщIыжащ. Зыкъом щIауэ къэмыхъуауэ очкоищ зыIэригъэхьащ Красноярск и «Енисей»-м. И Iуэхухэр ефIэкIуэж хуэдэщ Мэзкуу и «Торпедо»-ми.
Иджы щыгъуазэ фахуэтщIынщ япэ дивизионым хэт командэхэм иужьу ирагъэкIуэкIа джэгугъуэ махуэм къарикIуа бжыгъэхэм. Мис ахэр: «Мордовия» (Саранск) — «Алания» (Владикавказ) — 0:0, «Сибирь» (Новосибирск) — «Ангушт» (Нэзрэн) — 1:1, «Енисей» (Красноярск) —«Уфа» (Уфа) — 3:1, «СКА-Энергия» (Хабаровск) — «Химик» (Дзержинск) — 1:1, «Газовик» (Оренбург) — «Шинник» (Ярославль) — 2:0, «Ротор» (Волгоград) — «Луч-Энергия» (Владивосток) — 0:2, «Торпедо» (Мэзкуу) — «Балтика» (Калининград) — 1:0.
«Динамо» (Санкт-Петербург) — «Нефтехимик» (Нижнекамск) зэIущIэр фокIадэм и 27-м ягъэIэпхъуащ.
Ныщхьэбэ къыкIэлъыкIуэ джэгугъуэр «Спартак-Налшыкым» Ярославль къалэм и щIыпIэ «Шинник»-м щыдригъэкIуэкIынущ. Абы теухуа тхыгъэ ди газетым тетынущ.
Жыласэ Заурбэч.
